 NA PHILIP MUYANGA MBUNGE wa Nyali Mohamed Ali, amesema kuwa hajawahi kuwa mhusika wa kupanga maandamano dhidi ya mashoga na wasagaji. Hata hivyo, alisema kuwa amewahi kuhudhuria maandamano hayo kama Mkenya yeyote anayetekeleza haki yake ya uhuru wa kujieleza. Kupitia hati yake ya kiapo iliyowekwa mahakamani kupinga ombi lililowasilishwa na Centre for Minority Rights and Strategic Litigation (CMRSL) na Bw JM,mbunge huyo wa Nyali, alikanusha madai ya kuwachochea wananchi dhidi ya jamii ya mashoga na wasagaji. Shirika la CMRSL na Bw JM wanataka maagizo ya muda kutolewa kuwazuia Bw Ali, Salim Said, Athman Ahmed na vuguvugu la LGBTQ kutekeleza mambo yanayoweza kudhuru watu wanaojihusisha na ushoga. Wanataka agizo hilo litolewe kabla ya kusikizwa na kuamuliwa kwa kesi waliyoiwasilisha mahakamani , wakitaka maagizo kuwa watu wa LGBTQ wana haki ya ulinzi chini ya katiba licha ya mwelekeo wao wa kijinsia. Bw Ali anasema kuwa sababu ya maandamano hayo ya amani ni kuwahamasisha wananchi dhidi ya kuwekewa desturi za ndoa ya jinsia moja na desturi nyingine ambazo zimeonyeshwa na wanachama wa jamii ya LGBTQ. “Ilikuwa ni desturi ya ndoa za jinsia moja na vitendo vingine vionyeshwavyo na wanachama wa LGBTQ ambavyo vimefanya mimi na watu wengine waliohusika na maandamano ya amani kupinga kwa sauti kulingana na haki zetu chini ya katiba,” alisema Bw Ali. Mbuge huyo alisema kuwa hakuitisha kufurushwa kwa yeyote nje ya nchi na hata kama huo ni mtazamo wa waweka kesi, hana nguvu za kisheria au uwezo wa kufanya hivyo. Katika hati yao ya kiapo ya pamoja,mabwana Said na Ahmed walisema kuwa hakujawahi kuwa na uchochozi wowote kuhusiana na mauaji au kufurushwa kwa mtu yeyote nje ya nchi na kwamba madai ya waweka kesi ni upotoshaji wa malengo na utekelezaji wa maandamano ya amani ambayo yametekelezwa. “Tunasema kuwa utaratibu wa umma na amani haujawahi kuvurugwa na maandamano ya amani na hakuna mwananchi amechochewa kutekeleza uhalifu na hakuna mtu amejeruhiwa kwa sababu ya maandamano,” walisema wawili hao. CMRSL na Bw JM pia wanataka agizo litolewe na mahakama ya kuwa Bw Said, Ahmed,vuguvugu la kupinga LGBTQ,na Bw Ali wameenda kinyume cha katiba kuhusiana na maandamano yao ya kupinga jamii ya LGBTQ. Katika kesi yao walioirekebisha (amended petition) iliyowasilishwa katika Mahakama Kuu ya Mombasa, CMRSL na Bw JM wanataka uamuzi wa mahakama utolewe ya kuwa watu wa LGBTQ wana haki ya kulindwa chini ya katiba licha ya mwelekeo wao wa jinsia. CMRSL na JM wanadai ya kuwa Bw Said, Ahmed, Ali na vuguvugu hilo la kupinga LGBTQ lilifanya maandamano katika barabara za Mombasa na baadaye kufanya mkutano katika uwanja wa Makadara ambapo waliwaambia wananchi wawauwe mashoga na wasagaji kulingana na sheria za kidini. Wanadai kuwa washtakiwa hao wametishia kufunga mashirika yanayotoa huduma au kuangalia ustawi wa watu ambao wanajitambulisha kuwa wa jamii ya LGBTQ. “Mshatakiwa wa tano (Bw Ali) akiwa anawahutubia waliokuwa wakifanya maandamano aliitisha kuwauwa na kufurushwa Kenya kwa watu wanaojitambulisha kama LGBTQ,” stakabadhi za kesi hiyo zinasema. Kando na Bw Said, Ahmed, Ali na vuguvugu linalopinga LGBTQ kuwa washtakiwa, Inspekta Jenerali wa polisi ni mshtakiwa wa kwanza katika kesi hiyo. Shirika la kitaifa la kutetea haki za kibinadamu, Amnesty International-Kenya, Shirika la Kenya la Kutetea haki za binadamu na tume ya uwiano na maridhiano (NCIC) zimetajwa kama wahusika muhimu katika kesi (interested parties). CMRSL na Bw JM wanadai kuwa licha ya vitendo vya washtakiwa hao wanne, walieleza wasiwasi wao ambao ulielezwa pia na mashirika ya kutetea haki za kibinadamu na NCIC, lakini Inspekta Jenerali amekuwa anakubali au ananuia kukubali maandamano dhidi ya LGBTQ,labda azuiliwe na mahakama. Waweka kesi hao wanadai kuwa shughuli za vuguvugu la kupinga ushoga limesababisha kukiukwa kwa haki ya jamii ya LGBTQ na washirika wao nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  